
Valsts aizsardzības dienesta iesaukšanas kontroles komisijas nolikums
Izdoti saskaņā ar Valsts aizsardzības dienesta likuma 5. panta pirmo daļu
· 1. Valsts aizsardzības dienesta iesaukšanas kontroles komisija (turpmāk – Kontroles komisija) ir Ministru kabineta izveidota komisija, kas kontrolē un pārskata Aizsardzības ministrijas pieņemtos lēmumus, kā arī pieņem lēmumus par iesaukšanu valsts aizsardzības civilajā dienestā (turpmāk – alternatīvais dienests).
· 2. Kontroles komisijai ir šādi uzdevumi:
· 2.1. izskatīt iesaucamo sūdzības par Aizsardzības ministrijas pieņemtajiem lēmumiem par personas iesaukšanu valsts aizsardzības militārajā dienestā;
· 2.2. izskatīt iesaucamo pieteikumus par alternatīvā dienesta pildīšanu;
· 2.3. kontrolēt un pārskatīt Aizsardzības ministrijas pieņemtos lēmumus par iesaukšanu valsts aizsardzības militārajā dienestā;
· 2.4. pieņemt lēmumus par iesaukšanu alternatīvajā dienestā.
· 3. Kontroles komisijai ir šādas tiesības:
· 3.1. pārskatīt Aizsardzības ministrijas pieņemtos lēmumus par iesaukšanu valsts aizsardzības militārajā dienestā, pieņemot vienu no šādiem lēmumiem:
· 3.1.1. atstāt spēkā Aizsardzības ministrijas lēmumu par iesaukšanu;
· 3.1.2. atcelt Aizsardzības ministrijas lēmumu par iesaukšanu un atlikt valsts aizsardzības dienestu, norādot iemeslu un termiņu, uz kādu tas tiek atlikts;
· 3.1.3. atcelt Aizsardzības ministrijas lēmumu par iesaukšanu un noņemt no valsts aizsardzības dienesta uzskaites.
· 3.2. pieņemt lēmumu par iesaukšanu alternatīvajā dienestā;
· 3.3. noraidīt iesaucamā pieteikumu alternatīvā dienesta pildīšanai;
· 3.4. ja nepieciešams, uzaicināt piedalīties komisijas sēdē ekspertus;
· 3.5. kompetences ietvaros attiecīga lēmuma pieņemšanai pieprasīt informāciju no Valsts aizsardzības dienesta likuma 6. panta otrajā daļā minētajiem reģistriem, informācijas sistēmām un datu bāzēm, kā arī no citas institūcijas vai personas, tai skaitā no iesaucamā.
· 4. Kontroles komisijas sastāvā iekļauj šādus pārstāvjus:
· 4.1. Komisijas priekšsēdētājs – Aizsardzības ministrijas pārstāvis
· 4.2. Komisijas locekļi:
· 4.2.1. Nacionālo bruņoto spēku kapelānu dienesta pārstāvis;
· 4.2.2. Nacionālo bruņoto spēku psihologu dienesta pārstāvis;
· 4.2.3. Valsts kancelejas pārstāvis;
· 4.2.4. Tiesībsarga pārstāvis;
· 4.2.5. Tieslietu ministrijas pārstāvis;
· 4.2.6. Izglītības un zinātnes ministrijas pārstāvis;
· 4.2.7. Veselības ministrijas pārstāvis.
· 5. Kontroles komisijas darbu organizē sēdēs. Komisijas sēdes notiek reizi mēnesī. Ja nepieciešams, sēdes var sasaukt biežāk. Komisijas sēdes sasauc, organizē, vada un darba kārtību nosaka Komisijas priekšsēdētājs.
· 6. Kontroles komisijas sekretariāta funkciju nodrošina Valsts kanceleja.
· 7. Kontroles komisijas sēdes darba kārtību komisijas sekretārs kopā ar citām iesaucamā izvērtēšanai nepieciešamo dokumentu kopijām nosūta komisijas locekļiem vismaz piecas darba dienas pirms komisijas sēdes.
· 8. Ja nepieciešams, iesaucamo uz Kontroles komisijas sēdi aicina rakstveidā, saprātīgā termiņā paziņojot par sēdes datumu, laiku un norises vietu.
· 9. Kontroles komisijas priekšsēdētājs ir tiesīgs pieaicināt komisijas darbā  ar padomdevēja tiesībām citu institūciju pārstāvjus vai ekspertus.
· 10. Kontroles komisijas sēdes protokolē komisijas sekretārs. Komisijas sēdes norisi ieraksta audioierakstā, par to iepriekš mutiski informējot sēdes dalībniekus. Komisijas sēdes norises audioieraksts ir protokola pielikums. Komisijas sēdes norises audioierakstu glabā datu nesējā pie attiecīgās administratīvās lietas materiāliem.
· 11. Sēdes protokolā ietver šādu informāciju:
· 11.1. sēdes norises laiku un vietu;
· 11.2. Kontroles komisijas sastāvu un komisijas sekretāru;
· 11.3. sēdes atklāšanas laiku;
· 11.4. ziņas par uzaicināto personu ierašanos;
· 11.5. informāciju par sēdes dalībnieku informēšanu par sēdes norises ierakstīšanu audioierakstā;
· 11.6. Komisijas priekšsēdētāja ziņojumu par lietas apstākļiem;
· 11.7. informāciju par iesaucamā informēšanu par viņa tiesībām pieteikt noraidījumu Komisijas sastāvam;
· 11.8. iesaucamā un uzaicināto personu paskaidrojumus;
· 11.9. Komisijas uzdotos jautājumus iesaucamajam un uzaicinātajām personām;
· 11.10. uzaicināto personu un iesaucamā pieteikumus un lūgumus;
· 11.11. sēdē pieņemtos mutiskos lēmumus;
· 11.12. sēdes slēgšanas laiku;
· 11.13. sēdes protokola parakstīšanas datumu.
· 12. Sēdes protokolu paraksta Kontroles komisijas priekšsēdētājs un sekretārs ne vēlāk kā trešajā darbdienā pēc sēdes pabeigšanas.
· 13. Pēc iesaucamā vai iestādes, kura ir tiesīga pieprasīt sēdes protokolu, motivēta lūguma, komisijas sekretārs piecu darbdienu laikā sagatavo pilnu sēdes protokolu, izmantojot komisijas sēdes audioierakstu.
· 14. Lēmumu Kontroles komisija pieņem pilnā sastāvā, apspriežoties bez citu personu klātbūtnes, ar vienkāršu balsu vairākumu, un to noformē rakstveidā. Lēmumu paraksta visi komisijas locekļi. Komisijas loceklim ir tiesības uz atšķirīgu viedokli, ko pievieno Kontroles komisijas lēmumam.
· 15. Ja Kontroles komisijas priekšsēdētājs uzskata, ka lietu lietderīgāk izskatīt rakstveida procesā, komisija izskata lietu un pieņem lēmumu rakstveida procesā, pamatojoties uz lietā esošajiem materiāliem. Iesaucamais nepiedalās Kontroles komisijas sēdē, bet sniedz paskaidrojumus par lietu rakstveidā pēc komisijas pieprasījuma. Lietas izskatīšanu rakstveida procesā neprotokolē. Komisijas sekretārs pie lietas materiāliem pievieno elektroniskā pasta saraksti ar komisijas locekļiem, informāciju par lēmuma saskaņošanas gaitu, kā arī iesaucamā, un citus saņemtos paskaidrojumus par lietu, ja komisija tādus ir pieprasījusi.
· 16. Lēmumu par lietas izskatīšanu rakstveida procesā pieņem Kontroles komisijas priekšsēdētājs, paziņojot par to komisijas locekļiem un iesaucamajam. Ja iesaucamais, iepazīstoties ar lēmumu par lietas izskatīšanu rakstveida procesā, iesniedz komisijai rakstveida lūgumu lietu izskatīt mutvārdu procesā, t.i. iesaucamajam sniedzot paskaidrojumus komisijas sēdē klātienē, komisijas priekšsēdētājs izskata iesaucamā lūgumu un, atkārtoti izvērtējot lietderības apsvērumus, it īpaši salīdzinot privātpersonas tiesību aizskārumu un sabiedrības interešu ieguvumu, pieņem pamatotu lēmumu par lietas izskatīšanu rakstveida vai mutvārdu procesā, informējot par to iesaucamo.
· 17. Pieņemto lēmumu Kontroles komisija Paziņošanas likumā noteiktajā kārtībā paziņo iesaucamajam un Aizsardzības ministrijai.
· 18. Kontroles komisijas lēmuma pārsūdzēšanas kārtība noteikta Valsts aizsardzības dienesta likumā.

